1.  ปัจจัยความเสี่ยง

1.  ความเสี่ยงด้านการเงิน

  ปี 2550 บริษัทได้รับผลกระทบจากสภาพเศรษฐกิจและการเมือง
  จนทำให้บริษัทไม่สามารถหาแหล่งเงินกู้ระยะยาวจากสถาบันการเงินสำหรับโครงการขนส่งระบบรางได้ตามแผนงาน
  ดังนั้น บริษัทจึงได้ใช้เงินทุนที่ได้จากการเพิ่มทุนในช่วงกลางปี 2549
  เป็นเงินทุนสำหรับการดำเนินงานของบริษัทและบริษัทย่อย
  ซึ่งโครงการขนส่งระบบรางจำเป็นต้องใช้เงินทุนจำนวนมาก
  เพราะอยู่ในช่วงเริ่มต้นดำเนินการธุรกิจ และมีผลประกอบการขาดทุน
  จึงทำให้บริษัทและบริษัทย่อยเกิดปัญหาขาดแคลนสภาพคล่อง

  อย่างไรก็ดี ในการแก้ไขปัญหาการขาดสภาพคล่องในเบื้องต้นนั้น
  บริษัทได้รับการสนุบสนุนทางการเงินจากกรรมการในรูปเงินกู้ยืมกรรมการ
  และได้ศึกษาแนวทางการในการระดมทุน
  เพื่อแก้ไขปัญหาสภาพคล่องและนำมาเป็นเงินทุนหมุนเวียน
  และเงินลงทุนสำหรับการขยายธุรกิจต่อไปในอนาคต

2.  ความเสี่ยงจากการที่บริษัทมีส่วนต่ำมูลค่าหุ้นจำนวนมากทำให้บริษัทอาจจะไม่สามารถจ่ายเงินปันผลได้ในระยะเวลาอันใกล้

  ในระหว่างปี 2548
  บริษัทได้ลดทุนจดทะเบียนเพื่อนำมาชดเชยส่วนต่ำมูลค่าหุ้นและผลขาดทุนสะสมของบริษัท
  โดยได้ชดเชยผลขาดทุนสะสมก่อนที่จะชดเชยส่วนต่ำกว่ามูลค่าหุ้น
  ซึ่งบริษัทได้ดำเนินการตามกฎหมาย ดังนั้น ณ วันที่ 31 ธันวาคม 2548
  งบการเงินของบริษัทจะไม่ปรากฏผลขาดทุนสะสม แต่ยังคงมีส่วนต่ำกว่ามูลค่าหุ้นจำนวน 264.64
  ล้านบาท

  บริษัทได้รับหนังสือจากสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน
  ก.ล.ต.) เลขที่ กลต.ชส.(ว) 4/2548 เรื่อง
  ความเห็นเกี่ยวกับวิธีการบันทึกบัญชีในการลดทุนไปล้างขาดทุนสะสม ลงวันที่ 16 พฤศจิกายน
  2548 เนื่องจากบริษัทได้ลดทุนเพื่อมาชดเชยผลขาดทุนสะสมก่อนที่จะชดเชยส่วนต่ำกว่ามูลค่าหุ้น
  ดังนั้น บริษัทจึงได้ส่งข้อหารือกลับไปยังสำนักงาน ก.ล.ต. ในประเด็นดังกล่าว ทั้งนี้ สำนักงาน
  ก.ล.ต. ได้ส่งหนังสือเวียน ที่ กลต.ช. 251/2549 เรื่อง
  ตอบข้อหารือเกี่ยวกับวิธีการบันทึกบัญชีในการลดทุนเพื่อล้างขาดทุนสะสม ลงวันที่ 8 กุมภาพันธ์
  2549 กลับมาให้บริษัท โดยได้แนบหนังสือของสภาวิชาชีพบัญชี ลงวันที่ 26 มกราคม 2549
  ซึ่งได้แจ้งถึงการผ่อนผันการบังคับใช้วิธีการบันทึกบัญชี
  ซึ่งบริษัทจะปฏิบัติตามเงื่อนไขในการผ่อนผันการบังคับใช้วิธีการบันทึกบัญชี ทั้งนี้
  ฝ่ายบริหารของบริษัทจะเร่งดำเนินการศึกษาแผนการลดส่วนต่ำกว่ามูลค่าหุ้นดังกล่าวให้หมดไป
  ซึ่งคาดว่าจะเสร็จสิ้นภายในระยะเวลา 3 ปี

  อย่างไรก็ดี หากบริษัทจะจ่ายเงินปันผล
  กำไรสะสมคงเหลือหลังจากจ่ายเงินปันผลของบริษัทต้องมีจำนวนไม่น้อยกว่าส่วนต่ำกว่ามูลค่าหุ้นที่ค้างอยู่ในบัญชี

3.  ความเสี่ยงจากการที่ธุรกิจมีขนาดเล็ก

  ปัจจุบันบริษัทมีธุรกิจให้เช่าพื้นที่ในเขตปลอดภาษีอากร โดยมีขนาดพื้นที่ประมาณ 65 ไร่
  ซึ่งมีขนาดเล็กเมื่อเทียบกับบริษัทอื่นในตลาดหลักทรัพย์ที่ประกอบธุรกิจคล้ายกัน
  และธุรกิจดังกล่าวสร้างรายได้ให้กับบรัทค่อนข้างน้อย โดยปี 2550
  บริษัทมีรายได้จากการให้เช่าพื้นที่จำนวน 13.52 ล้านบาท ในเดือนธันวาคม 2549
  บริษัทย่อยเริ่มให้บริการขนส่งสินค้าทางรถไฟเส้นทางนิคมอุตสาหกรรมมาบตาพุด – ท่าเรือ
  แหลมฉบังในเชิงพาณิชย์ ทำให้ปี 2550
  ธุรกิจการให้บริการขนส่งสินค้าทางรถไฟในเส้นทางดังกล่าว
  สามารถสร้างรายได้ให้กับบริษัทจำนวน 84.05 ล้านบาท ซึ่งรายได้จาก 2
  ธุรกิจดังกล่าวสามารถสร้างรายได้รวมทั้งสิ้น 102.92 ล้านบาท
  ถือว่ายังมีขนาดเล็กเมื่อเทียบกับบริษัทในกลุ่มอุตสาหกรรมเดียวกัน อย่างไรก็ดี ในปี 2550
  เป็นปีแรกที่บริษัทย่อยของบริษัทเริ่มธุรกิจด้านโลจิสติกส์ ดังนั้นบริษัทคาดว่าในอนาคต
  สัดส่วนรายได้จากบริษัทย่อยจะเพิ่มขึ้นอย่างมีนัยยะสำคัญ
  เนื่องจากธุรกิจการให้บริการขนส่งสินค้าทางรถไฟเป็นเพียงส่วนหนึ่งของธุรกิจให้บริการด้านโลจิสติกส์

4.  ความเสี่ยงจากความล่าช้าของลูกค้าในการบรรจุสินค้าเข้าตู้คอนเทนเนอร์

  การขนส่งสินค้าทางรถไฟมีความจำเป็นอย่างยิ่งที่จะต้องมีการบรรจุสินค้าเข้าตู้คอนเทนเนอร์ให้ทันตารางเวลาที่กำหนด
  เนื่องจากมีตารางการเดินรถที่แน่นอน
  ความล่าช้าในการออกขบวนรถจะส่งผลกระทบโดยตรงต่อกำหนดการเดินรถของขบวนถัดไป
  ซึ่งจะส่งผลให้บริษัทฯ ไม่สามารถขนส่งสินค้าได้ตามกำหนด
  และก่อให้เกิดความเสียหายแก่ลูกค้าของบริษัทฯ
  ที่ต้องขนถ่ายตู้สินค้าเหล่านั้นไปยังปลายทางให้ทันตามกำหนดเวลา

  อย่างไรก็ตาม บริษัทฯ ได้วางแผนในการบริหารจัดการเวลาในการขนส่งสินค้า
  โดยรับขนส่งเฉพาะตู้คอนเทนเนอร์สินค้าที่มีการสั่งซื้อล่วงหน้าเท่านั้น โดยลูกค้าของบริษัทฯ
  จะต้องบรรจุสินค้าเข้าตู้คอนเทนเนอร์ไว้ล่วงหน้า เพื่อรอการขนส่งจากบริษัทฯ
  ซึ่งลูกค้าของบริษัทฯ เป็นลูกค้าที่ดำเนินธุรกิจเกี่ยวข้องกับการขนส่งสินค้ามาเป็นเวลานาน และมี
  มาตรฐานในการรับ - ส่งสินค้าค่อนข้างสูง เช่น กลุ่มบริษัท เอสซีจีพลาสติก (ปูนซีเมนต์ไทย)
  และกลุ่มบริษัท ปตทเคมีคอล เป็นต้น นอกจากนี้ บริษัทฯ
  มีลานกองตู้พร้อมทั้งอุปกรณ์สนับสนุนการขนถ่ายสินค้าขึ้นรถไฟ อย่างเพียงพอ เช่น
  รถยกตู้คอนเทนเนอร์ และรถ Forklift ดังนั้น บริษัทฯ
  เชื่อมั่นว่าจะไม่มีความล่าช้าจากการบรรจุสินค้าเข้าตู้คอนเทนเนอร์

5.  ความเสี่ยงจากปริมาณตู้คอนเทนเนอร์ที่ขนส่งไม่เป็นไปตามเป้าหมาย

  ปัจจุบันผู้ผลิตสินค้าเพื่อการส่งออกในนิคมอุตสาหกรรมมาบตาพุดส่วนใหญ่ยังใช้ระบบการขนส่งตู้คอนเทนเนอร์สินค้าทางรถบรรทุกทางถนน
  บริษัทฯ
  อาจมีความเสี่ยงด้านปริมาณการบรรทุกตู้คอนเทนเนอร์สินค้าทางรถไฟไม่เป็นไปตามเป้าหมายที่กำหนด
  เนื่องจากการขนส่งทางรถไฟเป็นระบบที่ยังมิได้รับความนิยมเท่ากับการขนส่งทางรถยนต์
  นอกจากนี้
  ระยะเวลาและการบริการที่มีประสิทธิภาพเป็นปัจจัยที่ผู้ผลิตสินค้าเพื่อการส่งออกในนิคมอุสาหกรรมมาบตาพุดได้ให้ความสำคัญ
  ดังนั้นผู้ผลิตสินค้าดังกล่าวอาจจะยังไม่เชื่อมั่นต่อระบบการขนส่งสินค้าทางรถไฟของโครงการ
  ทำให้ปริมาณการขนส่งตู้คอนเทนเนอร์สินค้าของโครงการไม่เป็นไปตามเป้าหมาย

  อย่างไรก็ตาม
  เนื่องจากปัจจุบันผู้ผลิตเพื่อการส่งออกได้รับผลกระทบในเรื่องต้นทุนการขนส่งสินค้าที่เพิ่มสูงขึ้นจากการปรับราคาน้ำมัน
  การขนส่งสินค้าทางรถไฟจะช่วยลดต้นทุนการขนส่งเนื่องจากสามารถขนส่งตู้คอนเทนเนอร์ต่อเที่ยวได้เป็นจำนวนมาก
  จึงทำให้เกิดการประหยัดเนื่องจากขนาด (Economy of Scale) และในช่วงระยะเวลา 1
  ปีที่บริษัทให้บริการนั้น
  ทำให้ผู้ผลิตสินค้าเพื่อการส่งออกมีความเข้าใจและเชื่อมั่นต่อการขนส่งระบบรางเพิ่มมากขึ้น
  บริษัทฯ
  จึงมีความเชื่อมั่นว่าด้วยปัจจัยต้นทุนการขนส่งทางรถไฟที่ถูกกว่าและความเชื่อมั่นต่อการขนส่งระบบรางของผู้ผลิตสินค้าที่เพิ่มขึ้น
  จะเป็นสองปัจจัยให้กลุ่มผู้ผลิตสินค้าเพื่อการส่งออกซึ่งเป็นลูกค้าเป้าหมายของบริษัทจะหันมาใช้บริการการขนส่งสินค้าทางรถไฟเพิ่มมากขึ้น

6.  ความเสี่ยงเกี่ยวกับสิ่งอำนวยความสะดวก สาธารณูปโภคและการจัดการบริการ

  การจัดหาสาธารณูปโภค เช่น ระบบประปา ระบบไฟฟ้า
  ความสามารถในการรับน้ำหนักของฐานราก เป็นสิ่งที่ลูกค้าต้องการในกิจกรรมการผลิต
  เนื่องจากฐานรากของพื้นที่ให้เช่าในเขตปลอดอากร
  เป็นฐานรากที่เหมาะสมสำหรับอุตสาหกรรมเบา จึงถือเป็นความเสี่ยงของธุรกิจ

  ดังนั้น บริษัทจึงมุ่งเน้นเจาะกลุ่มลูกค้าที่จะเช่าพื้นที่ในเขตปลอดอากร
  เฉพาะกลุ่มผู้ผลิตสินค้าที่มีน้ำหนักเบาเท่านั้น